Debate: Instrument for pre-accession assistance  –
Date: TUESDAY, 14 SEPTEMBER 2021
Speaker: Tonino Picula
Country: France
Language: HR

Današnja rasprava zadnji je formalni korak prema implementiranju novog, boljeg financijskog instrumenta za pretpristupne pomoći IPA III. Ukratko, nova generacija IPA-e ojačat će demokratsku, normativnu i društveno-ekonomsku transformaciju zemalja kandidatkinja ili potencijalnih kandidatkinja za članstvo u Europsku uniju. Omogućit će racionalniju, bolje usmjerenu, vidljiviju i održivu podršku zemljama partnerima na njihovom putu prema Europskoj uniji tijekom suočavanja sa zajedničkim izazovima. Politika proširenja neraskidivo je povezana s približavanjem vrijednosti liberalne demokracije, poštivanja ljudskih prava i vladavine prava od čega kao Unija ne smijemo odstupati. Zato je dobro da će nova IPA III posebno inzistirati baš na tome.  Novi, nadograđeni instrument, naglasak stavlja na jačanje uvjetovanosti koja se odnosi na demokraciju, ljudska prava i vladavinu prava, predviđajući čak obustavu pomoći u slučaju nazadovanje u tim područjima. IPA III pojačat će stratešku komunikaciju, boriti se protiv dezinformacija i pridonijeti međusektorskim ciljevima zaštite klime, okoliša, ljudskih prava i ravnopravnosti spolova.  IPA III je instrument koji gleda u budućnost, uzimajući u obzir inicijative i ciljeve Europske unije poput zelenog plana. Alokacija sredstava temeljit će se na pristupu utemeljenom na djelotvornosti i na principu pravedne raspodjele. To znači da će se pomoć razlikovati po opsegu i intenzitetu prema učinku korisnika i istodobno će se primijeniti načelo pravednog udjela kako bi osigurali da opseg i intenzitet financiranja ne uzima u obzir samo uspješnost korisnika već i njihove stvarne potrebe i kapacitete.  Želimo izbjeći nesrazmjerno nisku razinu pomoći samo nekima. Treba osigurati napredak svih korisnika. Kao Parlament, mislim da možemo biti zadovoljni postignutim, pogotovo u kontekstu tematskih prioriteta kao institucionalne uloge Europskog parlamenta.  Tijekom pregovora Parlament je osigurao poboljšano upravljanje instrumentom u okviru proširene uporabe postupka delegiranih akata i unaprijeđenog geopolitičkog dijaloga s Europskom komisijom. Ti mehanizmi omogućit će Parlamentu da definira glavna strateška usmjerenja i odgovorno ispita odluke donesene u sklopu instrumenta.  Naš je cilj bio primijeniti naučene lekcije iz prethodnog IPA II instrumenta, a naš motiv bio je pružiti pomoć onim zemljama, odnosno njihovim većinski proeuropski orijentiranim građanima. Iako je perspektiva Europske unije članstva dijelom izgubila dio svoje transformacije moći, to je još uvijek najučinkovitiji poticaj za sveobuhvatne političke, gospodarske i socijalne reforme na zapadnom Balkanu s kojima Europska unija raspolaže. A za sve one koji se pitaju zašto izdvajamo ovolika sredstva za pripremu, vjerujem budućih članica Europske unije, volio bih iznijeti nekoliko argumenata.  Politika proširenja je važna jer daje mogućnost Uniji da promiče i inzistira na važnim reformama u zemljama kandidatkinjama. Važna je jer obje strane imaju koristi od tog procesa. Podaci pokazuju da su zemlje članice zahvaljujući prethodnim proširenjima Europske unije također imale koristi glede gospodarskog rasta i otvaranja novih radnih mjesta.  Politika proširenja promiče društveno-ekonomsku koheziju već prije pristupanja, čime se rješavaju neke od glavnih briga građana Europske unije u pogledu migracija i socijalnog dampinga.  Jednako tako, proširenje jamči vodeću ulogu Europske unije u regiji. Trenutno se Rusija, Turska, zaljevske zemlje kao i Kina međusobno i s Europskom unijom natječu za gospodarski i politički utjecaj na zapadnom Balkanu, prečesto s potpuno različitim interesima od naših. Važna je jer pomaže u sprečavanju i upravljanju potencijalnim krizama i sukobima, a možda najvažnija korist se sastoji u tome jer povećava vjerodostojnost Europske unije i šalje pozitivnu poruku za prosperitet i budućnost same Unije.  Ovih dana posebno važnom se čini komponenta jačanja dobrosusjedskih odnosa koju smo u Parlamentu isticali kao jedan od prioriteta, na primjer nedavna događanja u Crnoj Gori najbolji su pokazatelj kako usporavanje reformi i na primjer politiziranje religioznih događaja uz podršku izvana može imati negativan efekt na podijeljenost društva i stanje sigurnosti u zemlji.  Ono što želim naglasiti je da često u osobito polariziranim društvima bilježimo najvišu podršku Europskoj uniji budući da članstvo u Europskoj uniji kao zajednički nazivnik može imati i te kakav kohezivni faktor.  IPA instrument je zapravo financiranje dugoročnih interesa i temeljnih vrijednosti Unije. Naša financijska ulaganja moraju odgovarati našim ambicijama da budemo geopolitički relevantni na zapadnom Balkanu i Turskoj. Preko četrnaest milijardi eura značajan je iznos ekonomske pomoći. No, financijska sredstva ne mogu u cijelosti zamijeniti kredibilnu politiku proširenja. Mogu je nadopuniti, ali ne nadomjestiti.  Sjeverna Makedonija i Albanija čekaju neopravdano dugo na početak pregovora, premda su učinile više nego čak neke od zemalja članica. Kosovo je također odavno ispunilo sve kriterije za ukidanje viza. Vrijeme je da njihove napore konačno verificiramo konkretnim odlukama.